**Ministru kabineta rīkojuma projekta "Par darbalaiku valsts tiešās pārvaldes iestādēs" sākotnējās ietekmes novērtējuma ziņojums (anotācija)**

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | 2017. gada 20. aprīļa Valsts sekretāru sanāksmē Valsts kancelejai uzdots sagatavot un noteiktā kārtībā iesniegt izskatīšanai Ministru kabineta sēdē rīkojuma projektu par darbalaiku valsts tiešās pārvaldes iestādēs, paredzot iespēju iestādes vadītājam mainīt iestādes vai tās struktūrvienības darbalaika sākumu un beigas (prot. Nr. 16 19. §) |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabinets 1996. gada 10. aprīlī (prot. Nr. 20 20. §) pieņēma rīkojumu Nr. 118 "Par vienotu pamatdarbalaiku valsts pārvaldes iestādēs" (turpmāk – rīkojums), kas noteica, ka ar 1996. gada 15. aprīli visās valsts pārvaldes iestādēs Latvijā pastāv vienots pamatdarbalaiks – darbadienās no plkst. 8.30 līdz 17. Rīkojums pieņemts pirms vairāk nekā 20 gadiem un neatbilst faktiskajai situācijai valsts pārvaldes iestādēs, līdz ar to Ministru kabineta rīkojuma projekts "Par vienotu darbalaiku valsts tiešās pārvaldes iestādēs" (turpmāk – projekts) izstrādāts, lai veiktu faktiskus precizējumus tiesību piemērošanas aktā, aktualizējot to atbilstoši faktiskajai situācijai.Projekts, līdzīgi kā spēkā esošais rīkojums, paredz noteikt darbalaiku valsts tiešās pārvaldes iestādēs. Vienlaikus projekts ietver arī iestādes rīcības brīvību, dodot iespēju iestādes vadītājam noteikt atšķirīgu konkrētās iestādes vai tās struktūrvienības darbalaiku, ja tas ir nepieciešams. Tādējādi tiek nodrošināta iestāžu darbības elastība, t. i., spēja ātri reaģēt uz ārējās vides (sabiedrības, tautsaimniecības) un iekšējās vides (valsts pārvaldes, valsts pārvaldē nodarbināto) izmaiņām, lai valsts pārvalde būtu gatava pieejamo resursu pārorganizēšanai un valsts pārvaldes efektivitātes celšanai kopumā. Ievērojot gan iekšējus, gan ārējus faktorus, iestāde pati var izvērtēt, cik lietderīgi ir ieviest atšķirīgu darbalaiku, tādējādi tiek dota rīcības brīvība vadītājam, izvērtējot iestādē nodarbināto vajadzības un viedokļus, piedāvāt atšķirīgu darbalaiku. Jau pašlaik atsevišķām iestādēm noteikts atšķirīgs darbalaiks, kas ir publicēts arī iestāžu tīmekļvietnēs. Iestādēm, kurām ir noteikts atšķirīgs darbalaiks, sakarā ar rīkojuma projekta pieņemšanu nav nepieciešams atkārtoti grozīt iestādes iekšējos normatīvajos aktos noteikto darbalaiku.Saskaņā ar rīkojuma projektu iestādes darbalaiku, ja tas atšķiras no rīkojumā noteiktā darbalaika, nosaka saskaņā ar Valsts pārvaldes iekārtas likumā ietvertajām tiesību normām, proti, darbalaiks nosakāms un maināms iestādes iekšējo normatīvo aktu ietvaros likumā noteiktajā kārtībā. Projekta 2. punktā ir atsauce arī uz citiem normatīvajiem aktiem, lai, tostarp, noteiktu, ka iestādes darbalaika maiņa nevar būt pretrunā ar Darba likumu, Iesniegumu likumu un citiem normatīvajiem aktiem, kas regulē nodarbināto darbalaika uzskaiti, pārtraukumus, pienākumu nodrošināt apmeklētāju pieņemšanas laikus utt. Nodarbināto individuālā darbalaika noteikšana un vienošanās par elastīga darbalaika piemērošanu paliek iestādes kompetencē. Rīkojuma projekts attiecas tikai uz iestādes pieejamību darbalaikā vai citā laikā, ja tas mainīts. Rīkojums neattiecas uz kārtību, kādā iestāde pieņem apmeklētājus. Apmeklētāju pieņemšanas kārtību regulē Iesniegumu likuma 8. pants un iestādes iekšējie normatīvie akti. Saskaņā ar Iesniegumu likuma 8. panta pirmo daļu iestāde, ievērojot normatīvajos aktos tai noteiktās kompetences specifiku, nodrošina, ka tā ir pieejama apmeklētājiem. Tādējādi izstrādātais projekts neietekmē iestāžu pienākumu noteikt apmeklētāju pieņemšanas laiku likumā noteiktajā kārtībā, nodrošinot apmeklētāju pieņemšanu pēc iespējas viņiem izdevīgākā laikā. Jau pašlaik valsts tiešās pārvaldes iestādes, ievērojot tām normatīvajos aktos noteiktās kompetences specifiku, strādā atšķirīgu darbalaiku. Atšķirīgs darbalaiks noteikts vairumā gadījumu tādām tiešās pārvaldes iestādēm, kas tiešā veidā nodrošina pakalpojumu sniegšanu iedzīvotājiem. Piemēram, Valsts sociālās apdrošināšanas aģentūras nodaļas Rīgā sāk darbu plkst. 8.30, taču pirmdienās beidz darbu plkst. 19.00, piektdienās – plkst. 15.00, nosakot atšķirīgu darbalaiku arī reģionos. Pilsonības un migrācijas lietu pārvaldes darbalaiks ir no plkst. 9.00 līdz 16.30 (piektdienās 16.00), vienlaikus nodrošinot, ka Rīgas 1. nodaļa pieņem apmeklētājus katru darbadienu no plkst. 8.00 līdz 20.00. Uzņēmumu reģistrā noteikts darbalaiks – no plkst. 8.30 līdz 17.00, taču vienlaikus Uzņēmumu reģistrs nodrošina apmeklētāju pieņemšanu no plkst. 11.00 līdz 16.00, bet trešdienās līdz plkst. 18.00. Valsts darba inspekcija sniedz konsultācijas un pieņem apmeklētājus no plkst. 8.00, pirmdienās pieņemot apmeklētājus līdz plkst. 18.00. Valsts ieņēmumu dienesta darbalaiks ir no plkst. 8.15 līdz plkst. 17.00 (piektdienās līdz 15.45), bet klientu apkalpošanas centru darbalaiks sākas plkst. 9.00 un beidzas, piemēram, pirmdienās plkst. 19.00. Ievērojot minēto, secināms, ka iestādes, kuras sniedz pakalpojumus iedzīvotājiem, ievērojot Iesniegumu likuma 8. pantu, jau ir noteikušas apmeklētāju pieņemšanas laikus tādus, lai apmeklētājiem tie būtu pēc iespējas izdevīgi. Izstrādātā rīkojuma pieņemšana neietekmēs kārtību un laiku, kādā iestādes jau pašlaik pieņem apmeklētājus.Projekts neietekmē normatīvajos aktos noteikto pienākumu nodrošināt elektronisko dokumentu apriti saskaņā ar Elektronisko dokumentu likumu un uz tā pamata izdotajiem Ministru kabineta noteikumiem, un citiem normatīvajiem aktiem.Rīkojuma projektā nav paredzēts iestādes pienākums publiskot informāciju par iestādes darbalaiku, jo šāds pienākums ir noteikts Ministru kabineta 2012. gada 7. augusta instrukcijā Nr. 11 "Kārtība, kādā valsts tiešās pārvaldes iestādes ievieto informāciju tiešās pārvaldes iestāžu datubāzē", Valsts pārvaldes iekārtas likuma 14. pantā, Iesniegumu likuma 8. panta ceturtajā daļā, kā arī Ministru kabineta 2007. gada 6. marta noteikumu Nr. 171 "Kārtība, kādā iestādes ievieto informāciju internetā" 12.2. apakšpunktā |
| 3. | Projekta izstrādē iesaistītās institūcijas | Valsts kanceleja |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Valsts tiešās pārvaldes iestāžu amatpersonas |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar |
| 3. | Administratīvo izmaksu monetārs novērtējums | Projekts šo jomu neskar |
| 4. | Cita informācija | Nav |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Projekts neskar plašākas sabiedrības intereses, bet attiecas uz valsts tiešās pārvaldes iestādēs nodarbinātajiem. Projekts nemaina Iesniegumu likuma 8. pantā noteikto pienākumu nodrošināt, lai apmeklētāji iestādēs tiek pieņemti pēc iespējas viņiem izdevīgā laikā |
| 2. | Sabiedrības līdzdalība projekta izstrādē | Nav attiecināms |
| 3. | Sabiedrības līdzdalības rezultāti | Nav attiecināms |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Projekta izpildē nav nepieciešams iesaistīt institūcijas. Projektā tiek noteikts jau līdz šim pastāvošs iestāžu darbalaiks, paredzot visām valsts tiešās pārvaldes iestādēm rīcības brīvību noteikt atšķirīgu darbalaiku, ja tas ir nepieciešams |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta izpilde nav saistīta ar jaunu institūciju izveidi, esošu institūciju likvidēšanu vai reorganizāciju |
| 3. | Cita informācija | Nav |

Anotācijas III, IV un V sadaļa – projekts šīs jomas neskar.

Ministru prezidents Māris Kučinskis

Vizē:

Valsts kancelejas direktors \_\_\_\_\_\_\_\_\_\_\_\_\_\_\_\_\_\_\_\_Jānis Citskovskis

Burbecka 67082904

Evija.Burbecka@mk.gov.lv

1016